
REFERAT DE APROBARE A PROIECTULUI DE HOTĂRÂRE
Titlul proiectului de hotărâre

PROIECT DE HOTĂRÂRE privind aprobarea încheierii Protocolului de colaborare între GARDA  NAŢIONALĂ DE MEDIU - COMISARIATUL JUDEȚEAN TIMIŞ, MUNICIPIUL TIMIȘOARA şi DIRECȚIA POLIȚIEI LOCALE TIMIȘOARA. 

Motivul emiterii proiectului de hotărâre

Conform prevederilor  art.6 alin.(1) din Ordonanţa de Urgență nr.195/2005 privind protecţia mediului: Protecţia mediului  constituie obligaţia şi responsabilitatea autorităţilor administraţiei publice centrale şi locale, precum şi a tuturor persoanelor fizice şi juridice.

În municipiul Timișoara au fost inventariate  depozitele clandestine de deșeuri și identificate, de către consilierii Biroului Salubrizare din cadrul PMT, un nr. de peste 500 de locații pe care sunt abandonate periodic deșeuri. Un nr. de 56 de astfel de locații sunt supravegheate prin sisteme de monitorizare video de către Direcția Poliției Locale Timișoara, persoanele identificate ca fiind responsabile de formarea acestor depozitări fiind sancționate contravențional. Ulterior, prin operatorii de salubrizare, locațiile au fost igienizate, respectiv deșeurile au fost colectate și transportate.

O parte din deșeurile abandonate, la periferia municipiului, privind din construcții, demolări și activități de reamenajare și reabilitare a imobilelor/locuințelor, fiind transportate de către persoane care nu dețin autorizații de transport deșeuri. Transportul deșeurilor se realizează cu autoturisme personale sau alte autoutilitare închiriate de pe rețelele de socializare.

Aceste fapte care constituie contravenții, aduc prejudicii atât de imagine administrației locale a municipiului Timișoara, cât și sănătății populației și mediului înconjurător prin pericolul izbucnirii unor focare de infecție.

O altă problemă cu care se confruntă administrația publică a municipiului Timișoara, o constituie organizările de șantier, care nu respectă în totalitate prevederile legale referitoare la  organizarea propriu-zisă a șantierului cât și în privința gestionării deșeurilor.

Având în vedere că GNM are competențe în aplicarea legislației naționale, DPLT are competențe în aplicarea unei părți a legislației naționale și a actelor normative locale,  Serviciul Managementul Deșeurilor și Salubritate gestionează activitatea de salubrizare la nivelul municipiului Timișoara, iar prezentul protocol de colaborare interinstituțională are menirea de a stabili modalitatea de acțiune care va concura în întregime la aplicarea completă a legislației privind gestionarea deșeurilor în vederea aplicării Planului de acțiune comună privind calitatea aerului și gestiunea deșeurilor în Municipiul Timișoara.



Schimbări preconizate și rezultate așteptate

Stoparea fenomenului de abandon a deșeurilor de orice fel, pe domeniul public al municipilui Timișoara, îmbunătățirea calității aerului, protecția sănătății populației, conservarea și protecția mediului înconjurător, îmbunătățirea condițiilor de viață ale populației.
Concluzii

Urmare a celor prezentate mai sus, considerăm oportună aprobarea Proiectului de Hotărâre privind incheierea Protocolului de colaborare între GARDA  NAŢIONALĂ DE MEDIU  - COMISARIATUL JUDEȚEAN TIMIŞ, MUNICIPIUL TIMIȘOARA şi DIRECȚIA POLIȚIEI LOCALE TIMIȘOARA. 

